SL Uradni list Evropske unije L 295/16

IZVEDBENA UREDBA KOMISIJE (EU) 2015/2015

z dne 11. novembra 2015

o določitvi izvedbenih tehničnih standardov v zvezi s postopki za ocenjevanje zunanjih bonitetnih ocen v skladu z Direktivo 2009/138/ES Evropskega parlamenta in Sveta

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive 2009/138/ES Evropskega parlamenta in Sveta z dne 25. novembra 2009 o začetku opravljanja in opravljanju dejavnosti zavarovanja in pozavarovanja (Solventnost II) (1) ter zlasti četrtega pododstavka člena 44(4a) Direktive,

ob upoštevanju naslednjega:

(1) Dodatne ocene primernosti zunanjih bonitetnih ocen iz člena 44(4a) Direktive 2009/138/ES naj bi predstavljale ključno in pomembno dejavnost v okviru sistema upravljanja tveganj, saj zmanjšujejo tveganja, povezana z izračunom zavarovalno-tehničnih rezervacij in zahtevanega solventnostnega kapitala.

(2) Postopkovni vidiki dodatnih ocen se morajo odražati v pravilih zavarovalnic in pozavarovalnic v zvezi z upravljanjem tveganj iz člena 41(3) Direktive 2009/138/ES, saj so dodatne ocene del sistema upravljanja tveganj.

(3) Ko te zavarovalnice in pozavarovalnice postopkovne vidike dodatnih ocen vključijo v svoja pravila v zvezi z upravljanjem tveganj in dokumentirajo rezultate dodatnih ocen in način, kako se te ocene izvajajo, je treba upoštevati naravo, obseg in kompleksnost poslovanja zavarovalnic in pozavarovalnic.

(4) Ta uredba temelji na osnutkih izvedbenih tehničnih standardov, ki jih je Evropski organ za zavarovanja in poklicne pokojnine predložil Komisiji.

(5) Evropski organ za zavarovanja in poklicne pokojnine je o osnutkih izvedbenih tehničnih standardov, na katerih temelji ta uredba, izvedel odprta javna posvetovanja, analiziral morebitne s tem povezane stroške in koristi ter zaprosil za mnenje interesno skupino za zavarovanja in pozavarovanja, ustanovljeno v skladu s členom 37 Uredbe (EU) št. 1094/2010 Evropskega parlamenta in Sveta (2) –

SPREJELA NASLEDNJO UREDBO:

Člen 1

Pravila glede upravljanja tveganj

Za ocenjevanje primernosti zunanjih bonitetnih ocen, uporabljenih pri izračunu zavarovalno-tehničnih rezervacij in zahtevanega solventnostnega kapitala, na podlagi dodatnih ocen iz člena 44(4a) Direktive 2009/138/ES zavarovalnice in pozavarovalnice v svoja pravila za upravljanje tveganj vključijo:

(a) obseg in pogostost dodatnih ocen;

(b) način izvajanja dodatnih ocen, vključno s predpostavkami, na katerih temeljijo;

(c) pogostost rednega pregledovanja dodatnih ocen in pogojev, ki zahtevajo ad hoc pregled dodatnih ocen.

Člen 2

Naloge funkcije upravljanja tveganj

Zavarovalnice in pozavarovalnice zagotovijo, da funkcija upravljanja tveganj skrbi za dodatne ocene v skladu s pravili za upravljanje tveganj iz člena 1 in ustrezno upošteva rezultate dodatnih ocen pri izračunu zavarovalno-tehničnih rezervacij in zahtevanega solventnostnega kapitala.

Člen 3

Informacije, ki se uporabijo za dodatne ocene

Zavarovalnice in pozavarovalnice pri izvajanju dodatnih ocen uporabljajo informacije iz zanesljivih in aktualnih virov.

Člen 4

Pregled dodatnih ocen

1. V skladu s členom 41(3) Direktive 2009/138/ES zavarovalnice in pozavarovalnice vsaj enkrat na leto pregledajo svoje dodatne ocene.

2. Zavarovalnice in pozavarovalnice dodatne ocene pregledujejo tudi ad hoc, če so izpolnjeni pogoji iz člena 1(c) ali če predpostavke, na katerih temeljijo ocene, ne veljajo več.

Člen 5

Dokumentacija

Zavarovalnice in pozavarovalnice dokumentirajo:

(a) način izvedbe dodatnih ocen in rezultate teh ocen;

(b) obseg, v katerem so rezultati dodatnih ocen upoštevani pri izračunu zavarovalno-tehničnih rezervacij in zahtevanega solventnostnega kapitala.

Člen 6

Začetek veljavnosti

Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 11. novembra 2015 Za Komisijo Predsednik Jean-Claude JUNCKER

(1) UL L 335, 17.12.2009, str. 1.

(2) Uredba (EU) št. 1094/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski organ za zavarovanja in poklicne pokojnine) in o spremembi Sklepa št. 716/2009/ES ter razveljavitvi Sklepa Komisije 2009/79/ES (UL L 331, 15.12.2010, str. 48).